WAGNER Sára
[bookmark: _GoBack]2017. március 23–24. Pécsi Tudományegyetem, Közgazdaságtudományi Kar
A Pécsett megrendezésre kerülő International Interdisciplinary Conference on Consumption című két napos angol nyelvű konferencia egy különleges lehetőség volt számomra. Először vettem részt nemzetközi konferencián, és először adtam elő a már az alapszakon zajló kutatásom eredményeit a Syrius együttes dokumentációjáról, történetéről, a technológiai változások mentén a szocialista és kapitalista fogyasztás különbségeiről. A gyakorlott kutatók, egyetemi tanárok között megtiszteltetés volt előadóként elutazni Pécsre. 
A fogyasztásról olyan különböző területek megközelítéséből fontos és izgalmas kutatásokat ismertem meg, mint a közgazdaságtudomány, a filozófia, a méditudomány vagy a gender studies. Ezek a kurrens kutatások tágították a látókörömet és további lehetséges kutatási kérdésekre hívták fel a figyelmemet. A konferencia két keynote fellépője Keller Margit (University of Tartu (Estonia) Institute of Social Studies; European Sociological Association) és Gerhard Schulze (University of Bamberg, Germany) volt. A konferencia részletes programja elérhető az esemény honlapján. 
Az előadásomban a Syriushoz való hozzáférést jártam körbe, az online fogyasztási trendek és a szocialista kultúrpolitika által beárnyékolt zenefogyasztás közötti különbségeket vagy éppen azonosságokat a középpontba állítva. A Syrius 1969–1973 közötti felállása progreszív rock, jazz-rock műfajba sorolható zenét játszott, és 1971-ben közel egy évet Ausztráliában töltött el, ahol egyetlen LP lemezét rögzítette. Különösen izgalmas kérdés, hogy az azon Syrius tartalmakhoz való kulturális hozzáférés, melyet a hetvenes években a kulturális tőke és a technológiához való hozzáférésen túl az állam erősen befolyásolt, hogyan változik az online tér általi demokratizációval. Előadásom fókuszába helyeztem továbbá, hogy a szocialista és kapitalista rendszer között milyen szempontok alapján lehet különbséget tenni, és vajon a profitnak milyen szerepe van a Syrius fogyasztásában.
Meghatározó tapasztalat volt az előadásra való készülés, különösen az, hogy angol nyelven eddig még nem írtam a témámról. A konferencián azon túl, hogy gyakorlatot szereztem, és megismertem kutatókat, az előadóktól sokat tanulhattam, hogy milyen sokféleképpen is lehet előadni, mire érdemes odafigyelni, mik az elvárások egy tudományos közegben.
